[{"text_idx": "#000002", "text": "Tiu novigema spirito estas rimarkebla dum vizito al la bestog\u0302ardeno Hongshan. Lau\u0306longe de historio, bestog\u0302ardenoj estis uzataj por konservi arojn da vivaj specimenoj de bestoj por esti studataj de sciencistoj kaj eksponataj al la publiko. Sed, nuntempe, estas pli facile kaj malmultekoste sendi esploriston por studi bestojn en la naturo, en ilia origina medio, do kial ni ankorau\u0306 bezonas bestog\u0302ardenojn en la 21-a jarcento? Tiu demando estigis varman debaton tra la mondo. Kiun rolon bestog\u0302ardenoj povas ludi en edukado pri mediprotekto kaj protektado de endang\u0302erigitaj specioj? Kiel bestog\u0302ardenoj povas helpi nin antau\u0306enigi harmonian kunekziston inter homoj kaj naturo?"}, {"text_idx": "#000003", "text": "En urbego kiel Nankino, multaj homoj rememoras, ke en bestog\u0302ardeno ili unuafoje vidis sovag\u0302an beston por la unua fojo. Lastatempe, la bestog\u0302ardeno Hongshan fokusig\u0302is pri alpreno de novaj bred-teknikoj kun la celo plibonigi sian edukan rolon kaj samtempe provizi pli komfortan vivon al la bestoj tie vivantaj. Nun multaj bestoj vivas en la areo pli simila al sia natura medio, kaj per bredado de malsamaj specioj kune, la bestog\u0302ardeno montras al vizitantoj kiel malsamaj specioj interagas, emfazante la gravecon de konservado de biodiverseco."}, {"text_idx": "#000004", "text": "Ekster la bestog\u0302ardeno, scienca esplorado okazas en multaj lokoj, kiel ekzemple la Nankina Instituto pri Geologio kaj Paleontologio, kiu apartenas al la C\u0302ina Akademio de Sciencoj kaj estas fama esplorejo pri studoj de rokoj kaj fosilioj, kun vasta kolekto kiu entenas multajn raraj\u0302ojn, kiel ekzemple la plej antikva konata fosilio de floro kaj specimenoj de luna grundo kolektita de la c\u0302ina senpilota misio Chang'e-5. En tiu instituto, esplorado pri la origino kaj disvolvado de vivo en nia planedo okazas c\u0302e la S\u0302tata Pintnivela Laboratorio pri Paleontologio kaj Stratigrafio."}, {"text_idx": "#000005", "text": "Ne for de tiu laboratorio, kie sciencistoj alprenas modernajn teknikojn por studi la impresan kolekton de fosilioj, vizitantoj lernas pri evoluo de vivo en nia planedo en la muzeo, kie pluraj fosilioj estas eksponataj: de mikroskopaj aroj da bakterioj g\u0302is grandegaj dinosau\u0306roj. Tiu muzeo estas nepre vizitinda."}, {"text_idx": "#000006", "text": "En Nankino, ec\u0302 iri al drinkejo au\u0306 kafejo povas esti tre interesa sperto kiu miksas tradicion kaj modernecon. En la Historia Pitoreskejo c\u0302e la Malgranda Okcidenta Lago, renovigitaj antikvaj kortoj najbaras modernan arkitekturon, kaj ene de tiuj konstruaj\u0302oj oni povas trovi atelieron de heredanto de tradicia manartaj\u0302o, kiu siavice uzas la tradician teknikon ne nur por krei tradiciajn produktojn, sed ankau\u0306 tiujn kun avangarda dezajno. Ne for de tie, dezajnisto studas la formojn kaj spurojn postlasitajn de vermoj kaj insektoj por krei surbaze de ili. Li ec\u0302 verkis libron surbaze de spuroj postlasitaj de rau\u0306po!"}, {"text_idx": "#000007", "text": "Ankau\u0306 produktado de kreskaj\u0302oj kaj fruktoj en Nankino povas esti noviga: Nanjing-a Qiaofeng-a Agrikultur-disvolva Kompanio kreskigas tomatojn kaj kreskaj\u0302ojn en forcejoj kun au\u0306tomata sistemo por provizi al la plantoj sterkon kaj akvon, kio pliefikigas la produktadon. Per la uzo de natura lumo anstatau\u0306 tiu artefarita, ili sukcesis redukti koston de produktado je 50% kompare kun similaj forcejoj kiuj uzas artefaritan lumon por akceli la kreskadon. Dume, en la urbo restoracioj uzas legomojn kaj viandon ne nur por kuirado de tradiciaj nankinaj pladoj, sed ankau\u0306 por krei novajn receptojn surbaze de malsamaj kuirartaj skoloj."}]